Grondonteiening: Nasionale Forum vir Dialoog ‘eensydig, ongeloofwaardig’Piet le Roux Die besluit van die Nasionale Forum vir Dialoog (NFD) om belangrike stemme teen grondonteiening sonder vergoeding uit te sluit, dompel dit in ŉ geloofwaardigheidskrisis weens beweerde eensydigheid. Dit is die standpunt van AfriSake ná die nuus van ŉ geleentheid volgende week wat voorstel om ŉ nasionale dialoog oor grondhervorming daar te stel. “Boonop voorspel die deelname deur pres. Cyril Ramaphosa, sleutelfigure in die regering en die grondwetlike hersieningskommissie aan so ŉ eensydige geleentheid niks goeds vir die openbare deelnameproses oor onteiening sonder vergoeding nie,” het Piet le Roux, uitvoerende hoof van AfriSake, in ŉ verklaring gesê. Volgens berigte vind die NFD, geïnisieer deur onder andere Roelf Meyer, ŉ voormalige minister, eerskomende Dinsdag en Woensdag in Illovo in Johannesburg plaas. “Ramaphosa lewer na verwagting die openingsrede. Hierbenewens is die grondwetlike hersieningskommissie blykbaar van voorneme om die geleentheid te benut as ŉ ‘induksie en oriënteringsgeleentheid’ vir hul openbare deelnameproses,” het Le Roux gesê. Le Roux het gesê die konsepprogram, soos AfriSake dit sien, verraai egter ŉ opvallende tekort aan rolspelers wat teen onteiening sonder vergoeding gekant is. “AfriSake is nie deur die NFD genader nie, ten spyte daarvan dat AfriSake onlangs gasheer was vir ŉ hoëprofiel spitsberaad vir organisasies gekant teen onteiening sonder vergoeding. Hy het gesê op 6 Maart, binne ŉ week nadat die mosie oor onteiening sonder vergoeding in die parlement goedgekeur is, het AfriSake die spitsberaad teen onteiening sonder vergoeding aangebied. “Dit is bygewoon deur meer as ŉ dosyn organisasies, insluitende gerekende organisasies uit die burgerlike samelewing, landbou-organisasies, ‘think tanks’ en omtrent alle politieke partye wat teen die mosie gestem het. Dit is ondenkbaar dat iets wat vandag hoop om ŉ nasionale dialoog daar te stel ons en feitlik al die organisasies wat aan ons spitsberaad deelgeneem het, kan uitsluit.” Die spitsberaad deur AfriSake is bygewoon deur verteenwoordigers van AfriForum, AgriSA, die FW de Klerk-stigting, die Helen Suzman-stigting, die Solidariteit Beweging, die Suid-Afrikaanse Instituut vir Rasseaangeleenthede, TLU SA, die Vryemarkstigting, die DA, die VF Plus en die ACDP. “Ons sal die geleentheid monitor, maar die wyse waarop hierdie NFD byeengeroep is, maak dit feitlik onmoontlik dat die verloop daarvan ŉ dialoog daarstel. Deur die kritiese stemme van gerekende rolspelers van die geleentheid uit te sluit het die NFD sy geloofwaardigheid prysgegee. En die bywoning deur Ramaphosa, sleutelfigure in die regering en selfs die grondwetlike hersieningskommissie voorspel niks goeds vir ŉ oop en gebalanseerde openbare deelnameproses oor onteiening sonder vergoeding hierna nie,” het Le Roux gesê.